钦定古今图书集成/历象汇编/庶征典/第080卷 > 《观象玩占》 > 《感虚》
## 钦定古今图书集成/历象汇编/庶征典/第080卷 > 《观象玩占》 > 《感虚》

《传书》，言“仓颉作书，天雨粟，鬼夜哭。”此言文章兴而乱
渐见，故其妖变致天雨粟，鬼夜哭也。夫言“天雨粟，鬼
夜哭”，实也；言其应仓颉作书，虚也。夫河出图，洛出书，
圣帝明王之瑞应也。图书文章，与仓颉所作字画何
以异？天地为图书，仓颉作文，字业与天地同指，与鬼
神合，何非何恶，而致雨粟神哭之怪？使天地鬼神，恶
人有书，则其出《图书》非也。天不恶人有书，作书何非
而致此？或时仓颉适作书，天适雨粟，鬼偶夜哭而
雨粟。鬼神哭，自有所为。世见应书而至，则谓作书生
乱败之象，应事而动也。天雨糓，论者谓之从天而下
变而生。如以云雨论之，雨糓之变，不足怪也。何以验
之？夫云雨出于丘山，降散则为雨矣。人见其从上而
坠，则谓之天雨水也。夏日则雨水，冬日天寒则雨凝
而为雪，皆由云气发于丘山，不从天上降集于地明
矣。夫《糓》之雨，犹复云布之亦从地起，因与疾风俱飘，
参于天，集于地，人见其从天落也，则谓之天雨糓。建
武三十一年中，陈留雨糓，糓下蔽地，案视榖形，若茨
而黑，有似于稗实也。此或时夷狄之地生出此糓，夷
狄不粒食，此糓生于草野之中，成熟垂委于地，遭疾
风暴起吹扬，与之俱飞，风衰糓集，坠于中国。中国见
之，谓之“雨糓。”何以效之？野火燔山泽，山泽之中草木
皆烧其叶为灰，疾风暴起吹扬之，参天而飞，风衰叶
下，集于道路。夫天雨糓者，草木叶烧，飞而集之类也。
而世以为雨糓，作传书者以变怪。天主施气，地主产
物，有叶实可啄食者，皆地所生，非天所为也。今糓非
气所生，须土以成。虽云“怪变”，怪变因类。生地之物，更
从天集；生天之物，可从地出乎？地之有万物，犹天之
有列星也。星不更生于地，糓何独生于天乎？

《淮南子》：“苍颉作书，而天雨粟。”〈注〉《书契》成，诈，伪萌生。天
知其将饿，故为“雨粟。”

《述异记》：大禹时天雨稻。古诗云：“安得天雨稻，饲我天
下民。”

《新序》：武王胜殷，得二俘而问焉，曰：“而国有妖乎？”一俘
答曰：“吾国有妖，昼见星而雨血，此吾国之妖也。”一俘
答曰：“此则妖也。虽然，非其大者也。吾国之妖，其大者
子不听父，弟不听兄，君令不行，此妖之大者也《说苑》：赵简子问于翟封荼曰：“吾闻翟雨糓三日，信乎？”
曰：“信。”“又闻雨血三日，信乎？”曰：“信。”“又闻马生牛，牛生马，
信乎？”曰：“信。”简子曰：“大哉妖！亦足以亡国矣！”对曰：“雨糓
三日，䖟风之所飘也；雨血三日，鸷鸟击于上也；马生
牛，牛生马，杂牧也。此非翟之妖也。”简子曰：“然则翟之
妖奚也？”对曰：“其国数散，其君幼弱，其诸卿货，其大夫
比党以求禄爵，其百官肆断而无告，其政令不竟而
数化，其士巧贪而有怨，此其妖也。”

《述异记》：“古说雍州雨鱼，长八尺许。”

周时，成阳雨钱，终日而绝。

《耆旧》说：“周秦间，河南雨酸枣，遂生野枣”，今酸枣县是
也。

吕太后三年，天雨粟。

汉武帝时，广阳县雨麦。

汉宣帝时，江、淮饥馑，人相食，雨谷三日。秦、魏地亡谷
二十顷。

汉成帝末年，宫中雨一苍鹿，杀而食之，其味甚美。
王莽时，未央宫中雨五铢钱，既而至地，悉为龟儿。
汉世翁仲儒家，人贫力作，居渭川，一旦天雨金十斛
于其家。

河间有“雨钱城”，汉世天雨铅锡于此。

汉世颍川民，家雨金铢钱。

吴桓王时，金陵雨五谷于贫民家，富者则不雨矣。
魏武帝末年，邺中雨五色石。

魏文帝“安阳殿前，天降朱李八枚，啖一枚，数日不食。”
今李种有安阳李，大而尤甘者，即其种也。

《晋书刘聪载记》：“聪改年建元，雨血于其东宫延明殿，
彻瓦在地，下深五寸。后又雨血于东宫，广袤丈馀。聪
死，粲嗣伪位，晨夜烝淫干内，诛其太宰、上洛王刘景
等。靳准勒兵入宫，执粲，数而杀之。刘氏男女无少长
皆斩于市。”

《石虎载记》：“石遵自立，雨血周遍邺城。”

《慕容超载记》：“超败在旦夕”，“东莱雨血。”

《异苑》：“张仲舒为司空，在广陵城北。以元嘉十七年七
月中，晨夕间，辄见门侧有赤气赫然，后空中忽雨绛
罗于其庭，广七八分，长五六寸，皆以笺纸系之，纸广
长亦与罗等，纷纷甚驶。仲舒恶而焚之，犹自数生。府
州多相传示。张经宿暴疾而卒。”

《述异记》：“魏时河间王子元家，雨中有小儿八九枚堕
于庭前，长六七寸许，自言家在河东南，为风所飘而
至于君庭。”与之言，甚有所知，如史传所述。

《魏世》，“河内冬雨枣。”

《唐书突厥传》：“处罗可汗谋取并州，会天雨血三日，国
中大夜群号，求之不见，遂有疾。”

《册府元龟》：高骈为淮南节度使。僖宗光启二年九月，
暴雨霁，沟窦中忽有小鱼，其大如指，盖雨鱼也。占者
曰：“有兵丧。”骈果为毕师铎所杀。

《十国春秋吴越僧行修传》：“天宝时，行修至四明山中，
独栖松下说法，天花纷雨。”

《泊宅编》：“宣和己亥夏，吴中雨下如黑色，明年乃有青
溪之变。”

《辍耕录》：“至正壬辰春，自杭州避难居湖州。三月二十
三日，黑气亘天，雷电以雨，有物若果核，与雨杂下，五
色间错，光莹坚固。破其实食之，似松子仁，人皆曰‘娑
婆树子’。闰月十二日复雨。八月过杭州，因知三月十
八日亦雨如湖州，郡人初不以为异。及九月十日，红
巾犯省治，雨核之地悉被兵火无有处，屋宇如故。余”
弗之信。九月二十六日，湖州陷，仪凤桥四向焚戮特
甚。追思雨核时，桥四向为最多，信前言不诬也。后闻
池州亦然，与杭日同。池州之祸，尤可惨也。按《白乐天
诗集》载，“月中尝坠桂子于天竺寺。”叶石林《玉涧杂书》
亦云：“仁宗天圣中，七月、八月、两月之望，有桂子从空
降如雨，其大如豆，杂黄白黑三色，食之味辛。”寺僧道
或取以种，得二十五本，二书岂尽妄耶？此理殊不可
晓，但今又为时谶，尤可异也。

《癸辛杂识》：“辛卯三月初六日甲辰，黄雾四塞，天雨尘
土，入人鼻，皆辛酸，几案瓦垄间如筛灰，相去丈馀，不
可相睹。日轮如未磨镜，翳翳无光采，凡两日夜。是夜
二鼓，望仙桥东牛羊司前居民冯家失火，其势可畏，
凡数路分火沿烧，至初七日势益盛，而尘雾愈甚，昏
翳惨淡，虽火光烟气皆无所睹，直至午刻方息。南至”
太庙墙，北至太平坊南街，东至新门，西至旧秘书省
前，东南至小堰门吴家府，西南至宗正司、吴山、上岳
庙、皮场、星宿阁、伍相公庙，东北至通和坊，西北至旧
十三湾开元宫门楼，所烧逾万家，至今恰一甲子矣。
客云：“汉武帝建始元年，后周宣帝、陈后主祯明中，皆
有黄雾之变，未及考也。”

“至元丙申三月十八日，永嘉天雨黑米，粒小而多饭，
可食。泉州雨红豆，亦可为饭，其色如丹砂，前未见也。
乙未岁，江西歉甚，时天亦雨米，贫者得济，富家所雨
则雪也。”此又异甚《太仓州志》：“正德十一年三月三日，张寅后园天雨红
雨，开门见檐溜尽赤，以瓯盛，色久不变。数日，寅母卒。”
《同安县志》：“崇祯十六年，红雨降于”从顺里西塘，张玠
盛之，色如朱，是年获隽，其孙金友以是年诞。